b'\n_START_ARTICLE_\nAntrasis Internacionalas\n_START_PARAGRAPH_\nAntrasis Internacionalas \xe2\x80\x93 1889\xe2\x80\x931914 m. veik\xc4\x99s socialist\xc5\xb3 ir socialdemokrat\xc5\xb3 partij\xc5\xb3 tarptautinis susivienijimas.\n_START_SECTION_\nIstorija\n_START_PARAGRAPH_\n\xc4\xaekurtas 1889 m. liepos 14-21 d. Pary\xc5\xbeiuje vykusiame kongrese Pranc\xc5\xabzijos ir Vokietijos socialistini\xc5\xb3 partij\xc5\xb3 iniciatyva. Dalyvavo 393 delegatai, atstovav\xc4\x99 beveik visoms Europos ir JAV darbinink\xc5\xb3 politin\xc4\x97ms organizacijoms, nuo marksist\xc5\xb3 iki anarchist\xc5\xb3._NEWLINE_Priimtuose nuostatuose pirmenyb\xc4\x97 buvo teikiama ekonomin\xc4\x97s ir politin\xc4\x97s kovos derinimui, parlamentiniam kovos b\xc5\xabdui, atmestas prievartini\xc5\xb3 perversm\xc5\xb3 ir teroro kelias._NEWLINE_Internacionalo II kongresas vyko 1891 m. rugpj\xc5\xab\xc4\x8dio 16-22 d. Briuselyje. Dalyvavo 363 delegatai, priimta rezoliucija d\xc4\x97l karo, kaip nei\xc5\xa1vengiamo kapitalizmo paradinio._NEWLINE_III kongrese 1893 m. rugpj\xc5\xab\xc4\x8dio 6-12 d. vykusiame Ci\xc5\xabriche dalyvavo 411 delegat\xc5\xb3, pasmerkta anarchistin\xc4\x97 kovos taktika, nutarta, kad II Internacionalui gali priklausyti tik partijos, pripa\xc5\xbe\xc4\xafstan\xc4\x8dios politinius kovos metodus. Socialist\xc5\xb3 partij\xc5\xb3 atstovai parlamentuose \xc4\xafpareigoti balsuoti prie\xc5\xa1 karo kreditus._NEWLINE_IV kongrese, 1896 m. liepos 27 \xe2\x80\x93 rugpj\xc5\xab\xc4\x8dio 1 d. vykusiame Londone, dalyvavo 535 delegatai. I\xc5\xa1 Internacionalo pa\xc5\xa1alinti anarchistai, pasmerkta kolonijin\xc4\x97 politika, pareikalauta nacij\xc5\xb3 apsisprendimo teis\xc4\x97s._NEWLINE_V kongrese 1900 m. rugs\xc4\x97jo 23-27 d. vykusiame Pary\xc5\xbeiuje, dalyvavo 791 delegatas. Priimta K. Kautskio pasi\xc5\xablyta rezoliucija d\xc4\x97l dalyvavimo vyriausyb\xc4\x97se, \xc4\xafkurtas nuolatinis vykdomasis organas \xe2\x80\x93 Tarptautinis socialist\xc5\xb3 biuras._NEWLINE_VI kongrese 1904 m. rugpj\xc5\xab\xc4\x8dio 14-20 d. vykusiame Amsterdame, dalyvavo 476 delegatai. Pasmerktas Rusijos \xe2\x80\x93 Japonijos karas, masiniai streikai pripa\xc5\xbeinti neparlamentine kovos priemone._NEWLINE_VII kongrese 1907 m. rugpj\xc5\xab\xc4\x8dio 18-24 d. \xc5\xa0tutgarte dalyvavo 886 delegatai, priimta rezoliucija d\xc4\x97l nuolatin\xc4\x97s kariuomen\xc4\x97s pakeitimo liaudies milicija, d\xc4\x97l militarizmo propagandos u\xc5\xbedraudimo, profs\xc4\x85jungos pakviestos glaud\xc5\xbeiau bendradarbiauti su socialistin\xc4\x97mis partijomis._NEWLINE_VIII kongresas, 1910 m. rugpj\xc5\xab\xc4\x8dio 28-09 kovo vyk\xc4\x99s Kopenhagoje, buvo skirtas kooperacijos pl\xc4\x97tros problemoms. Jame dalyvavo 886 delegatai._NEWLINE_1912 m. lapkri\xc4\x8dio 24-25 d. Bazelyje TSB su\xc5\xa1auktame IX kongrese svarbiausias klausimas buvo naujo karo Europoje gr\xc4\x97sm\xc4\x97. Priimtas Bazelio manifestas kviet\xc4\x97 darbininkus kovoti prie\xc5\xa1 kar\xc4\x85. Ta\xc4\x8diau I pasaulinio karo metais, i\xc5\xa1siskyrus partij\xc5\xb3 nuomon\xc4\x97ms d\xc4\x97l nacionalini\xc5\xb3 vyriausybi\xc5\xb3 dalyvavimo kare, II Internacionalo veikla nutr\xc5\xabko._NEWLINE_Pasibaigus karui susik\xc5\xabr\xc4\x97 Berno Internacionalas (1919) ir Komunist\xc5\xb3 Internacionalas (1918), 2 \xc2\xbd Internacionalas (1921, Vienos Internacionalas), Socialist\xc5\xb3 darbinink\xc5\xb3 Internacionalas (1923)._NEWLINE_I\xc5\xa1 Lietuvoje veikusi\xc5\xb3 socialistini\xc5\xb3 partij\xc5\xb3 II Internacionalo veikloje dalyvavo Lenkijos karalyst\xc4\x97s ir Lietuvos socialdemokratija, Lenkijos socialist\xc5\xb3 partija. Pastarosios lyderis Juzefas Pilsudskis sutrukd\xc4\x97 LSDP bandymams 1896 m. ir 1904 m. deleguoti \xc4\xaf Internacionalo kongresus J. \xc5\xa0li\xc5\xabp\xc4\x85.'